Ο κανονισμός απαιτεί όλες οι επιχειρήσεις της Ευρωπαϊκής Ένωσης (ΕΕ) των οποίων οι τίτλοι είναι δεκτοί προς διαπραγμάτευση σε οργανωμένη αγορά (εταιρείες εισηγμένες στο χρηματιστήριο) να καταρτίζουν τις ενοποιημένες οικονομικές καταστάσεις τους σύμφωνα με μία ενιαία δέσμη Διεθνών Προτύπων Χρηματοοικονομικής Πληροφόρησης (ΔΠΧΠ)*, προηγουμένως γνωστά ως διεθνή λογιστικά πρότυπα (ΔΛΠ), από το 2005 και μετά. Η χρήση κοινών λογιστικών προτύπων βελτιώνει τη διαφάνεια και τη συγκρισιμότητα των εταιρικών λογαριασμών, αυξάνοντας κατ’ αυτόν τον τρόπο την αποτελεσματικότητα της κεφαλαιαγοράς της ΕΕ και μειώνοντας το κόστος συγκέντρωσης κεφαλαίων για τις εταιρείες. Τα κράτη μέλη της ΕΕ έχουν την επιλογή να επεκτείνουν το υποχρεωτικό πεδίο εφαρμογής του παρόντος κανονισμού για τα διεθνή λογιστικά πρότυπα (ΔΛΠ), επιτρέποντας σε ή απαιτώντας από τις εισηγμένες στο χρηματιστήριο εταιρείες να καταρτίζουν τους ετήσιους λογαριασμούς τους σύμφωνα με τα ΔΠΧΠ, τα όποια έχουν εγκριθεί με βάση τις διαδικασίες που έχουν θεσπιστεί από τον κανονισμό για τα ΔΛΠ (βλ. παρακάτω). Τα κράτη μέλη μπορούν επίσης να παρατείνουν αυτή την άδεια ή απαίτηση για την κατάρτιση ενοποιημένων λογαριασμών ή ατομικών ετήσιων λογαριασμών σε περιπτώσεις εταιρειών μη εισηγμένων στο χρηματιστήριο. Προκειμένου να διασφαλιστεί η δέουσα πολιτική εποπτεία, ο κανονισμός θεσπίζει μηχανισμό για την αξιολόγηση των ΔΠΧΠ και των συναφών ερμηνειών που έχουν υιοθετηθεί από τον εδρεύων στο Λονδίνο Οργανισμό Διεθνών Λογιστικών Προτύπων (ΟΔΛΠ) (μέρος του Ιδρύματος ΔΠΧΑ), ώστε τα παραπάνω να κηρυχθούν εκτελεστά εντός της ΕΕ. Σε αυτήν τη διαδικασία συνδράμουν τα ακόλουθα δύο όργανα. Η κανονιστική επιτροπή λογιστικών θεμάτων (ΚΕΛΘ), η οποία προεδρεύεται από την Ευρωπαϊκή Επιτροπή και απαρτίζεται από αντιπροσώπους των κρατών μελών της ΕΕ, αποφασίζει αν θα εγκρίνει τα ΔΠΧΠ ή τις συναφείς ερμηνείες βάσει προτάσεων της Επιτροπής· Η Ευρωπαϊκή Συμβουλευτική Ομάδα Χρηματοοικονομικής Πληροφόρησης (ΕΣΟΧΠ) παρέχει υποστήριξη και εμπειρογνωμοσύνη στην Επιτροπή κατά την αξιολόγηση των ΔΠΧΠ και των συναφών ερμηνειών. Αποτελείται από εμπειρογνώμονες λογιστικών θεμάτων από τον ιδιωτικό τομέα από διάφορα κράτη μέλη της ΕΕ. Ο μηχανισμός έγκρισης προβλέπει την ακόλουθη διαδικασία σε δύο στάδια. Μια τεχνική διαδικασία κατά την οποία η ΕΣΟΧΠ παρέχει, εφόσον χρειάζεται, υποστήριξη και λογιστική εμπειρογνωμοσύνη με σκοπό την αξιολόγηση των ΔΠΧΠ και των συναφών ερμηνειών και συμβουλές στην Επιτροπή ώστε αυτή να αποφασίσει αν θα εκδοθούν τα ΔΠΧΠ ή οι σχετικές ερμηνείες που εκδίδονται από τον ΟΔΛΠ. Μια κανονιστική διαδικασία κατά την οποία η ΚΕΛΘ αποφασίζει, βάσει πρότασης της Επιτροπής, αν πρέπει να υιοθετηθούν τα ΔΠΧΠ·ή οι συναφείς ερμηνείες. Η επίσημη έγκριση ενός ΔΠΧΑ ή συναφούς ερμηνείας από την ΕΕ γίνεται μέσω μιας διαδικασίας επιτροπολογίας και υπόκειται σε επιστολή μη διατύπωσης αντιρρήσεων εκ μέρους του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης. Ο κανονισμός 2023/1803 της Επιτροπής κωδικοποιεί τα ΔΠΧΠ και τις συναφείς ερμηνείες, όπως εγκρίθηκαν από την ΕΕ, σύμφωνα με τον κανονισμό αριθ. 1606/2002. Ο κανονισμός καταργεί και αντικαθιστά τον κανονισμό (ΕΚ) αριθ. 1126/2008. Αν και όταν η ΕΕ εγκρίνει νέο ΔΠΧΠ ή συναφή ερμηνεία, ο κανονισμός (ΕΕ) 2023/1803 τροποποιείται από νέο κανονισμό.